1 Clearwater Dtwn-Clearwater Beach 1 Clearwater Dtwn-Clearwater Beach
2 Sears Merchandise Pckup-Countryside Mall 2 Sears Merchandise Pckup-Countryside Mall
3 Largo 3 Largo
4 Saint Petersburg/Clearwater Airport 4 Saint Petersburg/Clearwater Airport
5 Palm Harbor Palm Plaza 5 Palm Harbor Palm Plaza
6 Saint Petersburg, FL 6 Saint Petersburg, FL
7 Sears Auto Center - Citrus Park Mall 7 Sears Auto Center - Citrus Park Mall
8 Tampa Intl Airport 8 Tampa Intl Airport
Address: 4030 George J. Bean Parkway, Suite 1107
9 Saint Pete Beach - Sirata Beach Resort 9 Saint Pete Beach - Sirata Beach Resort
10 South Tampa 10 South Tampa Dr. M.J. du Plessis Gereformeerde Kerk Bellville Datum: 24 April 2005 (oggend)
Sing Vooraf: Skrifberyming 4-1:1; Psalm 130:4.
Na die wet bely ons die vergewing van ons sondeskuld deur God Psalm 103:2.
Ons loof U, Here, met alles wat in ons is. Ons loof U, Here, vanweë al die milde weldade wat U oor ons uitgiet. Ons dank U, Here, omdat U elke keer ons krankhede genees, maar ons ook met die sterkte van U Heilige Gees help om ons geestelike krankhede te kan oorkom. Here, en waar ons tekort skiet om al die weldade wat aan ons gedoen is, te kan onthou, vergewe ons al ons menigvuldige sondes.
Ons dank U, Here, dat U ons deur die kruisdood van die Here Jesus Christus verlos het van die verderf. En dat ons met sy gestorte bloed gekroon word met goedertierenheid en barmhartighede. Ons dank U, Here, dat U ons siel voortdurend versadig met die goeie, sodat ons geloof weer nuwe soepelheid en lewenskrag kan kry!
Here, ons bely U groot genade. En ons bely ook dat U geregtigheid en reg doen aan almal wat verdruk word. Daarom bid ons in die dae vir ons volk en ons regering. Here, as U die huis nie bou nie, tevergeefs werk diè wat daaraan bou. Laat U wil oor ons geskied, sodat ons kennelik kan ervaar dat dit U hand en U raad is wat ons voortlei deur die lewe. En waar ons as 'n volk sondig, vergewe ons ons sondes, en bekeer ons, sodat ons met berou kan terugbeweeg na die pad toe wat reg is!
Ons weet, Here, dat U nie altyd twis nie, en ook nie vir ewig die toorn behou nie. Vergeld daarom nie een van ons na ons sondes nie en moet ons ook nie verhoor aan die hand van ons ongeregtighede nie. Here, skenk aan ons wat glo, die voorreg dat ons rein verklaar mag word in die genade van die Here Jesus Christus. Sien ons aan in sy liefde wat ons van die kwaad gestroop het. Want anders, Here, waarvoor lewe ons? Ons sal nooit een oomblik voor U aangesig kan bly staan sonder om verdelg te word nie!
Ons dank U, Here, dat U ons Vader is wat Hom ontferm oor sy kinders wat Hom vrees. En ons dank U ook dat ons by U die ewige lewe het, al is ons soos 'n blom wat verwelk en verdwyn sodat selfs sy plek hom nie meer ken nie. Here, seën ons ook in hierdie erediens. Om Christus ontwil.
Psalm 116 : 1, 9
Skriflesing: Matteus 5
Teks: Matteus 5 : 4, 5
Salig is diè wat treur, want hulle sal vertroos word. Salig is die sagmoediges, want hulle sal die aarde beërwe.
Salig is die rykes, die vrolikes en die magtiges op die aarde, want hulle het die mag om alles hier op die aarde binne hulle mag te kry en te beheer! Dis 'n uitroep wat heeltemal inpas in die gees van ons tyd. Dit klop ook nogal goed met al die standaarde wat ons deesdae stel!
Volgens ons huidige lewenspatroon gaan die armes en die hartseer mense en die sagmoediges die ondergang van mislukking in.
Hulle is mense wat sosiaal onaanvaarbaar is.
Ons skuif sulke mense baie maklik uit, want dis lastig om met sulke mense te verkeer.
Dan spreek Jesus tot die bemoediging van hierdie verstotelinge!
Salig is diè wat treur, want hulle sal vertroos word!
Mense wat uiters hartseer is oor iets wat hulle mis in hulle lewe.
Baie bedroef is oor dit wat hulle verloor het en nie hier op die aarde kan terugkry nie!
Wat 'n kontras!
My sterk persoonlikheid waarmee ek die wêreld kan buig, word deur God nie eers gereken nie!
Die sagmoedige, wat baie min werd is in my oë, juis hy ontvang die aarde uit God se hand!
Die vrolikes wat die vreugde ken, en wat weet hoe 'n mens lewe om dit te geniet, hulle kry geen aandag by die Here nie.
Maar hierdie ernstiges wat met hartsmarte saam met ons lewe, hulle ontvang die aandag van God. Die Here gaan hulle self troos.
Dit lyk werklik asof ons hier met 'n misverstand te doen het! Ons begryp nie wat die Here hier bedoel nie! Laat ons dan luister wat die Here hier sê:
Salig is diè wat treur, want hulle sal vertroos word.
Waaroor treur hierdie mense? En wie is hulle?
Die soort hartseer waarvan die Here hier praat, sluit aan by die armoede waarvan die Here in die vorige saligspreking gepraat het.
Net soos wat daar geestelike armoede was, het ons hier ook te doen met geestessmarte!
Mense wat iets geesteliks mis.
Hulle treur is geloofsleed.
Hulle is nie noodwendig mense wat met suur gesigte rondloop nie.
Nee, dis juis mense wat met 'n glimlag kan lewe, maar wat wroeging verduur oor die sonde.
Dis juis mense wat nie na buite toe huil en hartseer is nie, maar in die hart seer het omdat hulle die volmaakte gemeenskap met God verloor het.
Dis juis mense wat treur, omdat hulle die volmaakte kommunikiasie met God mis in hulle alledaagse lewe!
Waarskynlik moet ons hier ook dink aan mense wat treur oor liggaamlike pyn en leed.
Mense wat treur oor langdurige siekte of spanning, byvoorbeeld.
Natuurlik is dit so dat hulle ook deur God getroos sal word, want in die hemel is daar nie sulke dinge soos siekte wat die liggaam afbreek en die gees kwel nie.
Dit gaan met die treurendes net soos met die armes van gees.
Dis nie alle treurendes wat deur God vertroos gaan word nie.
Daar is mense wat huil in opstandigheid.
Ons lees byvoorbeeld dat Esau gehuil het van woede voor die Here, maar dat hy nogtans nie bereid was om berou te toon nie.
Wie kwalifiseer om deur God getroos te word?
Die treurendes wat kwalifiseer, is diè wat leed het oor die werk van die satan in ons lewe.
Diè wat treur omdat hulle die werk van hierdie vyand van God elke dag aan die lyf moet ondervind.
Mense wat in die wêreld woon, maar hulle in die wêreld as vreemdelinge voel, omdat hulle die koninkryk van God in sy volheid mis.
Hulle is die mense wat verlang na die geregtigheid van die Here.
Hulle troos sal uiteindelik daarin bestaan dat die Here self die trane van hulle oë sal afvee.
Die dinge wat kwel, sal dan verbygegaan het.
Dood sal daar nie meer wees nie.
Droefheid en al die dinge wat kwellings en hartseer bewerk, sal verbygegaan het.
Vir hierdie mense is daar dan net die ewige vreugde by die Here.
Daarna rig die Here Hom tot die sagmoediges. Dis weer mense wat leed en nood verduur. Maar terselfdertyd die dinge op die regte manier verduur.
Sagmoediges is mense wat nie bombasties deur die lewe gaan nie.
Dis die mense wat nie altyd met geweld die wêreld wil maak en breek nie.
Dis mense wat hulleself ook nie altyd wil wreek op mense wat aan hulle tekort gedoen het nie.
Die sagmoedige besef dat die Here ook mense in sy lewe beskik wat hom onreg gaan aandoen.
Maar hy besef ook dat die geregtigheid van die Here self eendag hierdie mense gaan inhaal.
Die belofte van die Here is dat hulle die aarde sal beërwe.
Daar word 'n nuwe hemel en 'n nuwe aarde berei deur die Here.
Die nuwe aarde is vir die sagmoediges.
Die klem lê natuurlik in hierdie verse daarop dat die nuwe aarde en sy seëninge uiteindelik deur God self bewerk sal word en nie deur menslike ontwikkelinge of rewolusies nie.
Daarom is die sagmoedige nie teen sy wêreldse verdrukkers in opstand nie, want hy besef hulle magteloosheid.
Hy verwag sy verlossing van die Here alleen.
Die Griekse woord vir "sagmoediges" beteken dat dit iemand is wat altyd sy gees in bedwang het.
Dis 'n persoon wat elke oomblik die volste beheer oor sy gevoel en sy optrede het.
'n Sagmoedige is altyd baie kalm en selfbeheersd - selfs in die heel moeilikste omstandighede.
'n Sagmoedige is iemand wat kalm en beslis oor elke saak oordeel en wat nooit een van sy beginsels kwytraak nie.
Ons lees in Numeri 12 : 3 dat Moses die sagmoedigste mens op die hele aarde was. En hy was 'n man van baie groot wysheid en geestesgawes, en 'n uitermate sterk leier.
Dieselfde Griekse woord word ook gebruik wanneer daar van 'n getemde dier gepraat word.
En dan word bedoel dat die dier met dissipline sy kragte op die regte plek bestee.
So moet 'n gelowige ook wees, as hy die seëninge van die nuwe aarde van God af wil ontvang.
In 1 Petrus 3 : 4 staan daar die volgende:
…maar die verborge mens van die hart in die onverganklike versiering van 'n sagmoedige en stille gees, wat baie kosbaar is voor God. (1 Petrus 3:4 AFR53)
'n Sagmoedige en stille gees is vir die Here 'n versiering by die mens! Die Here sien dus wat ons reg doen, en Hy verheug Hom daarin.
In 1 Korinthiërs 4 : 21
Wat wil julle hê? Moet ek met die roede na julle kom of met liefde en in die gees van sagmoedigheid? (1 Korintiërs 4:21 AFR53)
Paulus moet in die Naam van die Here na 'n gemeente toe gaan. Daarom sy vraag: Hoe moet ek kom? Die implikasie van die vraag is: Hoe moet die Here na ons toe kom:
wil ons hê Hy moet met die roede kom,
of met liefde in die gees van sagmoedigheid?
Die gees van sagmoedigheid is hier 'n gees van regverdigheid en beslistheid. 'n Gees waarin die Here die werk van Jesus Christus oor die uitverkorenes in gedagte bring, en aan hulle reg verskaf.
Nou kan ons onsself oordeel.
Is ons onder die treurendes?
Is ons soos wat Jesus Christus was terwyl Hy gelewe het?
Elke dag diep bedroef in ons harte omdat ons in konflik is met die boosheid van die wêreld?
Ons moet diep bedroef wees oor die onbeweeglikheid van ons medegelowiges wat op die verkeerde pad is.
Ons moet diep bedroef wees oor die mense wat nie reggehelp wil wees nie.
Ons sal in ons sondes geneig wees om opstandig en met haat in die hart teen mense te wees - maar dit mag nie.
Ons moet ook in onsself inkyk, want ons is beklee met die heiligheid van God, en daarom moet dit uit ons uitstraal.
Ons moet van al die dinge wat ons verkeerd doen tot bekering kom, sodat ons in alles diep afhanklik sal wees aan die Here.
Ons moet bewoë wees oor ons eie nietigheid en ons gebrek om die heerlikheid van God in ons daaglikse lewe te weerspieël!
Ons moet werklik treurig wees oor ons eie geestelike onvermoëns.
Ons sing dit so pragtig met die woorde:
En angste van die hel het my laat bewe …
Dit is die woorde van 'n gelowige wat die werklike toestand van sy lewe besef!
Dan sien ons Jesus, die Sagmoedige. Altyd kalm.
Nooit in twyfel oor wat reg is nie.
Beslis in sy optrede, ondanks al die haat en smaad wat oor Hom gekom het.
Nie een keer van stryk af gebring en beweeg om selfs die geringste beginsel te versaak nie!
Dis die eis van die Here. Soos Jesus, die Here, moet by ons 'n ontroerdheid lewe oor die kwaad wat deur ons voortgebring word en ook oor die geweld van die kwaad oor elke gelowige. 'n Verlange om by God te wees. Maar ook 'n kalm beslistheid oor dit wat reg en verkeerd is. Ons behoort nie so maklik deur die kwaad beweeg te word nie.
Wat word dan van ons verwag?
Om te midde van wat ookal vir ons moeilik en sleg is, tog met blydskap te lewe, want ons het rede daarvoor.
Ons het reeds die troos van God die Vader ontvang.
Jesus het vir ons versoening van ons sondes bewerk.
Dit wat ons hartseer veroorsaak het, naamlik die skeiding tussen ons en God, is weggeneem!
Die verlange in ons hart, het nou 'n vooruitsig!
Ons treurigheid en hartseer gaan deur God vertroos word!
Ons sagmoedigheid sal dan in vervulling gaan, want ons sal op die nuwe aarde weer die volmaakte beeld van God dra!
Ons sal weer konings wees wat met volkome beheersdheid en beslistheid en volmaakte kennis die koningskap van ons God beoefen.
Ons kan nie werk vir ons saligheid nie. Ons hoef ook nie, want ons het dit reeds. Ons is ook alreeds geheilig in Christus.
Daarom moet ons tot bekering kom as ons opstandig is.
Geweldadigheid (al is dit van geaardheid so by ons) mag nie by ons voorkom nie..
Laat ons nie in lafhartigheid verval nie, maar in 'n sielskalmte, waar ons vrugte aan God lewer met 'n goeie lewe.
Laat ons stadig wees om te praat, maar vinnig om te hoor en te verstaan.
Laat ons die heiligheid van God soek.
Dan sal ons die wysheid deur God se Gees ontvang om elke oomblik te kan doen wat God behaag.
Ons dank U, Here, dat U ons salig spreek in ons swakhede en tekortkominge. En ons dank U dat ons die soenverdienste van die Here Jesus Christus het om in te roem. Werk by ons 'n diepe berou oor die verskeurdheid wat deur die sonde bewerk word, en 'n ernstige soeke na U. Om Christus ontwil.
Skrifberyming 18-7:1, 12.
Datum: 24 April 2005 (oggend)